Keld Albrechtsen (EL), 2004-06-01:
SF skal ikke have utak for at have rejst denne forespørgselsdebat om et af de helt brændende problemer, som vi står over for - dels på grund af klimaproblemerne, dels på grund af den simple kendsgerning, at olieproduktionen snart topper og derefter vil begynde at falde, samtidig med at der verden over opstår en øget efterspørgsel efter drivmidler,
først og fremmest på grund af den økonomiske udvikling i lande som Brasilien, Indien, Kina og Mexico
Det betyder, at vi her i Vesteuropa ikke kan påregne fortsat at råde over de enorme mængder olie, vi i dag primært henter udefra.
På papiret er Danmark ganske vist i øjeblikket selvforsynende med olie og gas, men det forhold har regeringen imidlertid bragt til ophør med sin koncessionspolitik, og det vil sige, at vi har mistet en mulighed, vi burde have forbeholdt os.
I en overgangsperiode, indtil instrumenter som brintenergi kunne være på plads, burde vi have haft en plan for anvendelsen af olien og naturgassen fra den danske del af Nordsøen, så tingene kunne hænge sammen, og vore egne fossile brændstofressourcer kunne indgå i en samlet plan, der også på lang sigt kunne føre frem til forsyningssikkerhed.
Nu skal gassen eksporteres og sælges, og A.P. Møller har fået en af verdenshistoriens mest ... ja, det kan ikke nytte, at ministeren sidder og smiler, for kendsgerningen er jo, at A.P. Møller fik en af verdenshistoriens mest generøse foræringer i julegave sidste år.
Sådan er det.
Med hensyn til de to forslag til vedtagelse, som er fremsat, synes vi i Enhedslisten, at regeringsblokkens forslag savner præcision, visioner og løft.
Det er nødvendigt, at der bliver sat nogle konkrete årstal og målsætninger på dagsordenen, for det er i virkeligheden ikke ret mange år, vi har til at få brintprojektet på plads.
Det kunne sammenholdes med en investeringsstrategi for f.eks. Nordjylland og Lolland-Falster, som er de områder i Danmark, hvor det går mest tilbage med beskæftigelsen på grund af regeringens centralistiske politik.
Her kunne man massivt investere i udviklingen af vedvarende energi i sådanne mængder, at de kan bære en produktion af brint til drivmiddel i f.eks. biler.
Jeg synes ærlig talt ikke, der er ret meget konkret at byde på i regeringsblokkens forslag til vedtagelse.
Der er mere i SF's forslag, og vi ser med sympati på SF's, men jeg vil dog sige - hr. Torben Hansen var også inde på det - at vi altså ikke synes, at man skal bruge halm og andre produkter fra markerne til afbrænding.
De skal tilbage i jorden for at danne kompost, opbygge humuslaget og sikre, at vi kan genskabe den jord, der er blevet nedbrudt gennem et par årtiers industriel rovdrift i vores landbrug.
Der er brug for alt det organiske affald, vi overhovedet kan få fat i til at danne kompost til at genopbygge jorden, genskabe en levende jord med regnorme og det hele, så vi også kan have landbrug i Danmark om 20, 30 og 40 år.
Derfor tror jeg, det er bedre, at vi bruger vores olie- og gasressourcer i Nordsøen på en rationel måde i stedet for at bortøde dem.
Som det blev nævnt af hr. Torben Hansen, vil det også være noget krampagtigt, hvis man tager den jord, som ligger brak nu, og som vi gerne vil have lavet om til natur, og lægger den ud til energiproduktion.
Det er noget rod, det kan vi lige så godt springe over, hvis vi vil lave en strategi for sikring af rigtig vedvarende energi, og det er jo teknisk muligt, hvis man vil investere i det.